Document ID: 32014R1301

ΚΑΝΟΝΙΣΜΌΣ (ΕΕ) αριθ. 1301/2014 ΤΗΣ ΕΠΙΤΡΟΠΉΣ
της 18ης Νοεμβρίου 2014
σχετικά με την τεχνική προδιαγραφή διαλειτουργικότητας που αφορά το υποσύστημα «ενέργεια» του σιδηροδρομικού συστήματος της Ένωσης
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2008/57/ΕΚ του Ευρωπαϊκού Κοινοβουλίου και του Συμβουλίου, της 17ης Ιουνίου 2008, σχετικά με τη διαλειτουργικότητα του κοινοτικού σιδηροδρομικού συστήματος (1), και ιδίως το άρθρο 6 παράγραφος 1,
Εκτιμώντας τα ακόλουθα:
(1)
Σύμφωνα με το άρθρο 12 του κανονισμού (ΕΚ) αριθ. 881/2004 του Ευρωπαϊκού Κοινοβουλίου και του Συμβουλίου (2), ο Ευρωπαϊκός Οργανισμός Σιδηροδρόμων (εφεξής «ο Οργανισμός») οφείλει να μεριμνά για την προσαρμογή των τεχνικών προδιαγραφών διαλειτουργικότητας («ΤΠΔ») στην τεχνική πρόοδο, τις εξελίξεις της αγοράς και τις κοινωνικές απαιτήσεις και να προτείνει στην Επιτροπή τις τροποποιήσεις των ΤΠΔ που κρίνει αναγκαίες.
(2)
Με την απόφαση Ε(2010) 2576 της 29ης Απριλίου 2010, η Επιτροπή έδωσε εντολή στον Οργανισμό να αναπτύξει και να επανεξετάσει τις ΤΠΔ, προκειμένου να επεκταθεί το πεδίο εφαρμογής τους σε ολόκληρο το σιδηροδρομικό σύστημα της Ένωσης. Με βάση τους όρους της εν λόγω εντολής, ζητήθηκε από τον Οργανισμό να επεκταθεί το πεδίο εφαρμογής της ΤΠΔ που αφορά το υποσύστημα «ενέργεια», ώστε να καλυφθεί όλο το σιδηροδρομικό σύστημα της Ένωσης.
(3)
Στις 24 Δεκεμβρίου 2012, ο Οργανισμός εξέδωσε σύσταση σχετικά με τις τροποποιήσεις της ΤΠΔ που αφορά το υποσύστημα «ενέργεια» (ERA/REC/11-2012/INT).
(4)
Για να μπορέσει να συμβαδίσει με την τεχνολογική πρόοδο και να ενθαρρυνθεί ο εκσυγχρονισμός, πρέπει να προωθηθούν καινοτόμες λύσεις και να επιτραπεί η εφαρμογή τους υπό ορισμένες προϋποθέσεις. Όταν προτείνεται καινοτόμος λύση, ο κατασκευαστής ή ο εξουσιοδοτημένος αντιπρόσωπός του πρέπει να αναφέρει τον τρόπο με τον οποίο αποκλίνει από το σχετικό τμήμα της ΤΠΔ ή τον τρόπο με τον οποίο το συμπληρώνει, και η καινοτόμος λύση πρέπει να αξιολογείται από την Επιτροπή. Εάν η αξιολόγηση είναι θετική, ο Οργανισμός πρέπει να εκπονήσει τις ενδεδειγμένες προδιαγραφές λειτουργίας και τις προδιαγραφές διεπαφών της καινοτόμου λύσης και να αναπτύξει τις σχετικές μεθόδους αξιολόγησης.
(5)
Η ΤΠΔ για την ενέργεια που θεσπίζεται με τον παρόντα κανονισμό δεν πραγματεύεται όλες τις βασικές απαιτήσεις. Σύμφωνα με το άρθρο 5 παράγραφος 6 της οδηγίας 2008/57/ΕΚ, οι τεχνικές πτυχές που δεν καλύπτονται από την ΤΠΔ πρέπει να χαρακτηρίζονται ως «ανοικτά σημεία» και να διέπονται από τους ισχύοντες εθνικούς κανόνες κάθε κράτους μέλους.
(6)
Σύμφωνα με το άρθρο 17 παράγραφος 3 της οδηγίας 2008/57/ΕΚ, τα κράτη μέλη κοινοποιούν στην Επιτροπή και στα υπόλοιπα κράτη μέλη τις διαδικασίες αξιολόγησης και επαλήθευσης της συμμόρφωσης που πρόκειται να χρησιμοποιούν για τις ειδικές περιπτώσεις, καθώς και τους αρμόδιους φορείς για εκτέλεση των εν λόγω διαδικασιών. Η ίδια υποχρέωση πρέπει να προβλεφθεί για τα ανοικτά σημεία.
(7)
Σήμερα, η σιδηροδρομική κυκλοφορία διεξάγεται με βάση υφιστάμενες εθνικές, διμερείς, πολυεθνείς ή διεθνείς συμφωνίες. Είναι σημαντικό οι συμφωνίες αυτές να μην παρεμποδίζουν την τρέχουσα και τη μελλοντική πρόοδο στην επίτευξη διαλειτουργικότητας. Τα κράτη μέλη πρέπει επομένως να κοινοποιήσουν τις συμφωνίες αυτές στην Επιτροπή.
(8)
Σύμφωνα με το άρθρο 11 παράγραφος 5 της οδηγίας 2008/57/ΕΚ, η ΤΠΔ για την ενέργεια πρέπει για περιορισμένο χρονικό διάστημα να παρέχει τη δυνατότητα ενσωμάτωσης μη πιστοποιημένων στοιχείων διαλειτουργικότητας σε υποσυστήματα, εφόσον πληρούνται ορισμένοι όροι.
(9)
Οι αποφάσεις της Επιτροπής 2008/284/ΕΚ (3) και 2011/274/ΕΕ (4) πρέπει επομένως να καταργηθούν.
(10)
Για να αποφευχθούν άσκοπες πρόσθετες δαπάνες και διοικητικός φόρτος, οι αποφάσεις 2008/284/ΕΚ και 2011/274/ΕΕ πρέπει να συνεχίσουν να εφαρμόζονται μετά την κατάργησή τους για τα υποσυστήματα και τα έργα που αναφέρονται στο άρθρο 9 παράγραφος 1 στοιχείο α) της οδηγίας 2008/57/ΕΚ.
(11)
Για να εξασφαλισθεί η διαλειτουργικότητα του υποσυστήματος «ενέργεια», πρέπει να καταρτισθεί σχέδιο σταδιακής εφαρμογής.
(12)
Επειδή το σύστημα συλλογής δεδομένων συγκεντρώνει δεδομένα από εποχούμενα συστήματα μέτρησης της ενέργειας, τα κράτη μέλη πρέπει να εξασφαλίσουν ότι ένα σύστημα ικανό να παραλαμβάνει αυτά τα δεδομένα αναπτύσσεται και είναι αποδεκτό για λόγους τιμολόγησης.
(13)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί με βάση τις διατάξεις του άρθρου 29 παράγραφος 1 της οδηγίας 2008/57/ΕΚ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Αντικείμενο
Εγκρίνεται η τεχνική προδιαγραφή διαλειτουργικότητας (ΤΠΔ) που αφορά το υποσύστημα «ενέργεια» του σιδηροδρομικού συστήματος ολόκληρης της Ευρωπαϊκής Ένωσης, όπως ορίζεται στο παράρτημα.
Άρθρο 2
Πεδίο εφαρμογής
1. Η ΤΠΔ εφαρμόζεται σε κάθε νέο, αναβαθμισμένο ή ανακαινισμένο υποσύστημα «ενέργεια» του σιδηροδρομικού συστήματος της Ευρωπαϊκής Ένωσης, όπως ορίζεται στο σημείο 2.2 του παραρτήματος II της οδηγίας 2008/57/ΕΚ.
2. Με την επιφύλαξη των άρθρων 7 και 8 και του σημείου 7.2 του παραρτήματος, η ΤΠΔ ισχύει για νέες σιδηροδρομικές γραμμές στην Ευρωπαϊκή Ένωση, οι οποίες τίθενται σε λειτουργία από την 1η Ιανουαρίου 2015.
3. Η ΤΠΔ δεν εφαρμόζεται σε υφιστάμενη υποδομή του σιδηροδρομικού συστήματος της Ευρωπαϊκής Ένωσης, η οποία τέθηκε ήδη σε λειτουργία στο σύνολο ή σε μέρος του δικτύου κράτους μέλους την 1η Ιανουαρίου 2015, εκτός εάν είναι υπό ανακαίνιση ή αναβάθμιση σύμφωνα με το άρθρο 20 της οδηγίας 2008/57/ΕΚ και το τμήμα 7.3 του παραρτήματος.
4. Η παρούσα ΤΠΔ ισχύει για τα ακόλουθα δίκτυα:
α)
το δίκτυο του συμβατικού διευρωπαϊκού σιδηροδρομικού συστήματος, όπως αυτό ορίζεται στο παράρτημα I τμήμα 1.1 της οδηγίας 2008/57/ΕΚ·
β)
το δίκτυο του διευρωπαϊκού σιδηροδρομικού συστήματος υψηλών ταχυτήτων (ΔΕΔ), όπως αυτό ορίζεται στο παράρτημα I τμήμα 2.1 της οδηγίας 2008/57/ΕΚ·
γ)
άλλα τμήματα του δικτύου του σιδηροδρομικού συστήματος στην Ένωση·
και δεν περιλαμβάνει τις περιπτώσεις που αναφέρονται στο άρθρο 1 παράγραφος 3 της οδηγίας 2008/57/ΕΚ.
5. Η ΤΠΔ ισχύει για δίκτυα με τα εξής ονομαστικά εύρη τροχιάς: 1 435 mm, 1 520 mm, 1 524 mm, 1 600 mm και 1 668 mm.
6. Μετρικό εύρος τροχιάς αποκλείεται από το τεχνικό πεδίο εφαρμογής της παρούσας ΤΠΔ.
Άρθρο 3
Ανοικτά σημεία
1. Όσον αφορά τα θέματα που έχουν χαρακτηρισθεί «ανοικτά σημεία» στο παράρτημα ΣΤ (F) της ΤΠΔ, οι όροι που πρέπει να τηρούνται για την επαλήθευση της διαλειτουργικότητας σύμφωνα με το άρθρο 17 παράγραφος 3 της οδηγίας 2008/57/ΕΚ είναι οι ισχύοντες τεχνικοί κανόνες του κράτους μέλους το οποίο εγκρίνει τη θέση σε λειτουργία του υποσυστήματος που καλύπτει ο παρών κανονισμός.
2. Εντός έξι μηνών από την έναρξη ισχύος του παρόντος κανονισμού, κάθε κράτος μέλος αποστέλλει στα λοιπά κράτη μέλη και στην Επιτροπή τις ακόλουθες πληροφορίες, εφόσον δεν τις έχει ήδη αποστείλει βάσει των αποφάσεων 2008/284/ΕΚ και 2011/274/ΕΕ της Επιτροπής:
α)
τους εθνικούς κανόνες που αναφέρονται στην παράγραφο 1·
β)
τις διαδικασίες αξιολόγησης και επαλήθευσης της συμμόρφωσης που πρέπει να διενεργούνται για την εφαρμογή των αναφερόμενων στην παράγραφο 1 εθνικών κανόνων·
γ)
τους φορείς που έχουν ορίσει σύμφωνα με το άρθρο 17 παράγραφος 3 της οδηγίας 2008/57/ΕΚ για να διεξάγουν τις διαδικασίες αξιολόγησης και επαλήθευσης της συμμόρφωσης όσον αφορά τα ανοικτά σημεία.
Άρθρο 4
Ειδικές περιπτώσεις
1. Όσον αφορά τις ειδικές περιπτώσεις που αναφέρονται στο σημείο 7.4.2 του παραρτήματος του παρόντος κανονισμού, οι όροι που πρέπει να πληρούνται για την επαλήθευση της διαλειτουργικότητας σύμφωνα με το άρθρο 17 παράγραφος 3 της οδηγίας 2008/57/ΕΚ είναι οι ισχύοντες τεχνικοί κανόνες του κράτους μέλους το οποίο εγκρίνει τη θέση σε λειτουργία του υποσυστήματος που καλύπτει ο παρών κανονισμός.
2. Εντός έξι μηνών από την έναρξη ισχύος του παρόντος κανονισμού, κάθε κράτος μέλος αποστέλλει στα υπόλοιπα κράτη μέλη και στην Επιτροπή τις ακόλουθες πληροφορίες:
α)
τους εθνικούς κανόνες που αναφέρονται στην παράγραφο 1·
β)
τις διαδικασίες αξιολόγησης της συμμόρφωσης και επαλήθευσης που πρέπει να διενεργούνται κατά την εφαρμογή των αναφερόμενων στην παράγραφο 1 εθνικών κανόνων·
γ)
τους φορείς που έχουν ορίσει σύμφωνα με το άρθρο 17 παράγραφος 3 της οδηγίας 2008/57/ΕΚ για να διεξάγουν τις διαδικασίες αξιολόγησης και επαλήθευσης της συμμόρφωσης για τις ειδικές περιπτώσεις που αναφέρονται στο σημείο 7.4.2 του παραρτήματος.
Άρθρο 5
Κοινοποίηση διμερών συμφωνιών
1. Τα κράτη μέλη κοινοποιούν στην Επιτροπή, το αργότερο την 1η Ιουλίου 2015, τυχόν υφιστάμενες εθνικές, διμερείς, πολυμερείς ή διεθνείς συμφωνίες μεταξύ κρατών μελών και σιδηροδρομικής(-ών) επιχειρήσεων, διαχειριστών υποδομής ή τρίτων χωρών, οι οποίες είναι απαραίτητες λόγω της πολύ ειδικής ή τοπικής φύσεως της συγκεκριμένης σιδηροδρομικής γραμμής ή με τις οποίες επιτυγχάνονται σημαντικά επίπεδα τοπικής ή περιφερειακής διαλειτουργικότητας.
Η εν λόγω υποχρέωση δεν ισχύει για συμφωνίες που έχουν ήδη κοινοποιηθεί σύμφωνα με την απόφαση 2008/284/ΕΚ της Επιτροπής.
2. Τα κράτη μέλη κοινοποιούν στην Επιτροπή τυχόν μελλοντικές συμφωνίες ή τροποποιήσεις υφιστάμενων συμφωνιών.
Άρθρο 6
Έργα σε προχωρημένο στάδιο εκτέλεσης
Σύμφωνα με το άρθρο 9 παράγραφος 3 της οδηγίας 2008/57/ΕΚ, εντός ενός έτους από την έναρξη ισχύος του παρόντος κανονισμού κάθε κράτος μέλος κοινοποιεί στην Επιτροπή κατάλογο των έργων που εκτελούνται στην επικράτειά του και είναι σε προχωρημένο στάδιο εκτέλεσης.
Άρθρο 7
Πιστοποιητικό επαλήθευσης CE
1. Επιτρέπεται κατά τη διάρκεια μεταβατικής περιόδου που λήγει στις 31 Μαΐου 2021 η έκδοση πιστοποιητικού επαλήθευσης CE για υποσύστημα που περιλαμβάνει στοιχεία διαλειτουργικότητας για τα οποία δεν υπάρχει δήλωση συμμόρφωσης CE ή καταλληλότητας χρήσης, με την προϋπόθεση ότι πληρούνται οι απαιτήσεις του σημείου 6.3 του παραρτήματος.
2. Η παραγωγή, η αναβάθμιση ή η ανακαίνιση, καθώς και η θέση σε λειτουργία του υποσυστήματος με χρήση μη πιστοποιημένων στοιχείων διαλειτουργικότητας ολοκληρώνεται εντός της μεταβατικής περιόδου που καθορίζεται στην παράγραφο 1.
3. Κατά τη διάρκεια της μεταβατικής περιόδου που καθορίζεται στην παράγραφο 1:
α)
οι λόγοι μη πιστοποίησης στοιχείων διαλειτουργικότητας προσδιορίζονται ορθά από τον κοινοποιημένο οργανισμό πριν τη χορήγηση του πιστοποιητικού ΕΚ σύμφωνα με το άρθρο 18 της οδηγίας 2008/57/ΕΚ·
β)
οι εθνικές αρχές ασφαλείας αναφέρουν, σύμφωνα με το άρθρο 16 παράγραφος 2 στοιχείο γ) της οδηγίας 2004/49/ΕΚ του Ευρωπαϊκού Κοινοβουλίου και του Συμβουλίου (5), τη χρήση μη πιστοποιημένων στοιχείων διαλειτουργικότητας, στο πλαίσιο των διαδικασιών έγκρισης, στην ετήσια έκθεσή τους που προβλέπεται στο άρθρο 18 της οδηγίας 2004/49/ΕΚ.
4. Από την 1η Ιανουαρίου 2016, τα προσφάτως παραχθέντα στοιχεία διαλειτουργικότητας καλύπτονται από τη δήλωση «ΕΚ» συμμόρφωσης ή καταλληλότητας χρήσης.
Άρθρο 8
Αξιολόγηση της συμμόρφωσης
1. Οι διαδικασίες αξιολόγησης της συμμόρφωσης, καταλληλότητας χρήσης και επαλήθευσης ΕΚ που ορίζονται στο τμήμα 6 του παραρτήματος βασίζονται στις ενότητες που ορίζονται στην απόφαση 2010/713/EE (6) της Επιτροπής.
2. Το πιστοποιητικό εξέτασης τύπου ή σχεδιασμού ή καταλληλότητας για χρήση ισχύει για επτά έτη. Κατά τη διάρκεια αυτού του χρονικού διαστήματος επιτρέπεται να τίθενται σε χρήση καινούργια συστατικά στοιχεία του ιδίου τύπου χωρίς νέα αξιολόγηση της συμμόρφωσης.
3. Τα πιστοποιητικά που αναφέρονται στην παράγραφο 2, τα οποία έχουν εκδοθεί σύμφωνα με τις απαιτήσεις της απόφασης 2011/274/ΕΕ της Επιτροπής [ΤΠΔ ΕΝΕΡΓΕΙΑ Συμβατικού ΣΣ (ΕΝΕ CR)] ή της απόφασης 2008/284/ΕΚ της Επιτροπής [ΤΠΔ ΕΝΕΡΓΕΙΑ ΣΣ Υψηλών Ταχυτήτων (ENE HS)], εξακολουθούν να ισχύουν, χωρίς να απαιτείται νέα αξιολόγηση της συμμόρφωσης, μέχρι την αρχικά καθορισμένη ημερομηνία λήξης. Για την ανανέωση πιστοποιητικού, ο σχεδιασμός ή ο τύπος πρέπει να αξιολογηθεί εκ νέου μόνο με βάση τις νέες ή τις τροποποιημένες απαιτήσεις που καθορίζονται στο παράρτημα του παρόντος κανονισμού.
Άρθρο 9
Εφαρμογή
1. Το τμήμα 7 του παραρτήματος καθορίζει τις ενέργειες που πρέπει να αναληφθούν για την εφαρμογή ενός πλήρως διαλειτουργικού υποσυστήματος ενέργειας.
Με την επιφύλαξη του άρθρου 20 της οδηγίας 2008/57/ΕΚ, τα κράτη μέλη καταρτίζουν εθνικό σχέδιο εφαρμογής, στο οποίο περιγράφονται οι δράσεις συμμόρφωσης με την παρούσα ΤΠΔ σύμφωνα με το τμήμα 7 του παραρτήματος. Τα κράτη μέλη διαβιβάζουν στα υπόλοιπα κράτη μέλη και στην Επιτροπή το οικείο εθνικό σχέδιο εφαρμογής το αργότερο έως τις 31 Δεκεμβρίου 2015. Τα κράτη μέλη τα οποία έχουν ήδη διαβιβάσει το οικείο σχέδιο εφαρμογής δεν χρειάζεται να το αποστείλουν εκ νέου.
2. Σύμφωνα με το άρθρο 20 της οδηγίας 2008/57/ΕΚ, όταν απαιτείται νέα έγκριση και εφόσον η ΤΠΔ δεν εφαρμόζεται πλήρως, τα κράτη μέλη κοινοποιούν στην Επιτροπή τις ακόλουθες πληροφορίες:
-
τον λόγο για τον οποίο η ΤΠΔ δεν εφαρμόζεται πλήρως,
-
τα τεχνικά χαρακτηριστικά που ισχύουν αντί της ΤΠΔ·
-
τους οργανισμούς που είναι αρμόδιοι για την εφαρμογή της διαδικασίας επαλήθευσης όπως προβλέπεται στο άρθρο 18 της οδηγίας 2008/57/ΕΚ.
3. Τρία έτη από την έναρξη ισχύος του παρόντος κανονισμού, τα κράτη μέλη διαβιβάζουν στην Επιτροπή έκθεση σχετικά με την εφαρμογή του άρθρου 20 της οδηγίας 2008/57/ΕΚ για το υποσύστημα ενέργειας. Η εν λόγω έκθεση συζητείται στην επιτροπή που έχει συσταθεί βάσει του άρθρου 29 της οδηγίας 2008/57/ΕΚ και, εάν χρειάζεται, η ΤΠΔ του παραρτήματος τροποποιείται αναλόγως.
4. Εκτός από την εφαρμογή του επίγειου συστήματος συλλογής ενεργειακών δεδομένων (DCS) που ορίζεται στο σημείο 7.2.4 του παραρτήματος και με την επιφύλαξη των διατάξεων του σημείου 4.2.8.2.8 του παραρτήματος του κανονισμού (ΕΕ) αριθ. 1302/2014 της Επιτροπής (7) [ΤΠΔ «Τροχαίο υλικό - Μηχανές και επιβατικό τροχαίο υλικό» (LOC & PAS)], τα κράτη μέλη μεριμνούν για την εφαρμογή επίγειου συστήματος διακανονισμού, ικανού να παραλαμβάνει δεδομένα από DCS και για την αποδοχή του για λόγους τιμολόγησης, δύο έτη από τη συμπλήρωση των ανοικτών σημείων που αναφέρονται στο σημείο 4.2.17 του παραρτήματος. Το επίγειο σύστημα διακανονισμού είναι ικανό να ανταλλάσσει συνδυασμένα δεδομένα για την τιμολόγηση της ενέργειας (compiled energy billing data (CEBD)) με άλλα συστήματα διακανονισμού, να επικυρώνει τα CEBD και να διαθέτει τα δεδομένα κατανάλωσης στα ορθά ενδιαφερόμενα μέρη. Το σύστημα εφαρμόζεται με βάση τη συναφή νομοθεσία για την αγορά ενέργειας.
Άρθρο 10
Καινοτόμες λύσεις
1. Για να ληφθεί υπόψη η τεχνολογική πρόοδος, ενδέχεται να απαιτηθούν καινοτόμες λύσεις οι οποίες δεν ανταποκρίνονται στις προδιαγραφές που ορίζονται στο παράρτημα ή στις οποίες δεν είναι δυνατόν να εφαρμοσθούν οι μέθοδοι αξιολόγησης που καθορίζονται στο παράρτημα.
2. Οι καινοτόμες λύσεις ενδέχεται να αφορούν το υποσύστημα «ενέργεια», τα μέρη και τα στοιχεία διαλειτουργικότητάς του.
3. Εάν προταθεί καινοτόμος λύση, ο κατασκευαστής ή ο εξουσιοδοτημένος αντιπρόσωπός του που είναι εγκαταστημένος στην Ένωση, δηλώνει τον τρόπο με τον οποίο αποκλίνει από τις διατάξεις της σχετικής ΤΠΔ ή τις συμπληρώνει και υποβάλλει τις αποκλίσεις στην Επιτροπή προς ανάλυση. Η Επιτροπή μπορεί να ζητήσει τη γνώμη του Οργανισμού για την προτεινόμενη καινοτόμο λύση.
4. Η Επιτροπή εκδίδει γνώμη για την προτεινόμενη καινοτόμο λύση. Εάν η εν λόγω γνώμη είναι θετική, εκπονούνται οι ενδεδειγμένες λειτουργικές προδιαγραφές και οι προδιαγραφές διεπαφών, καθώς και η μέθοδος αξιολόγησης, που πρέπει να περιληφθούν στην ΤΠΔ για να καταστεί δυνατή η χρήση της καινοτόμου λύσης, και ενσωματώνονται στη συνέχεια στην ΤΠΔ κατά τη διαδικασία αναθεώρησης σύμφωνα με το άρθρο 6 της οδηγίας 2008/57/ΕΚ. Εάν η γνώμη είναι αρνητική, η προτεινόμενη καινοτόμος λύση δεν μπορεί να εφαρμοσθεί.
5. Εν αναμονή της επανεξέτασης της ΤΠΔ, η θετική γνώμη που έχει εκδώσει η Επιτροπή θεωρείται αποδεκτό μέσο συμμόρφωσης με τις βασικές απαιτήσεις της οδηγίας 2008/57/ΕΚ και επιτρέπεται να χρησιμοποιηθεί για την αξιολόγηση του υποσυστήματος.
Άρθρο 11
Κατάργηση
Οι αποφάσεις 2008/284/ΕΚ και 2011/274/ΕΕ καταργούνται από την 1η Ιανουαρίου 2015.
Εξακολουθούν ωστόσο να εφαρμόζονται για:
α)
τα υποσυστήματα που έχουν εγκριθεί σύμφωνα με τις εν λόγω αποφάσεις·
β)
έργα νέων, ανακαινιζόμενων ή αναβαθμιζόμενων υποσυστημάτων, τα οποία, την ημερομηνία δημοσίευσης του παρόντος κανονισμού, βρίσκονται σε προηγμένο στάδιο εκτέλεσης ή αποτελούν το αντικείμενο εκτελούμενης σύμβασης.
Άρθρο 12
Έναρξη ισχύος
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2015. Ωστόσο, επιτρέπεται η έγκριση θέσης σε λειτουργία κατ' εφαρμογήν της ΤΠΔ που ορίζεται στο παράρτημα του παρόντος κανονισμού πριν από την 1η Ιανουαρίου 2014.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 18 Νοεμβρίου 2014.

Labels: 7
8
15
14